ກອງປະຊຸມລັດຖະມົນຕີເສດຖະກິດອາຊຽນ ກັບ ອິນເດຍ ຄັ້ງທີ 13
ໃນວັນທີ 06 ສິງຫາ 2016 ຕອນເຊົ້າ ທີ່ ໂຮງແຮມດອນຈັນພາເລດ, ໄດ້ມີການສືບຕໍ່ ການດຳເນີນກອງປະຊຸມລັດຖະມົນຕີເສດຖະກິດອາຊຽນ ຄັ້ງທີ 48 ແລະ ກອງປະຊຸມອື່ນຯ ທີ່ກ່ຽວຂ້ອງ; ຊຶ່ງໃນພາກເຊົ້ານີ້ແມ່ນໄດ້ໄຂກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກີດອາຊຽນ ກັບ ອິນເດຍ ຄັ້ງທີ 13 (13th AEM – India Consultations) ຂຶ້ນພາຍໃຕ້ການເປັນປະທານຮ່ວມ ຂອງ ທ່ານ ນາງ ເຂັມມະນີ ພົນເສນາ, ລັດຖະມົນຕີ ກະຊວງອຸດສາຫະກຳ ແລະ ການຄ້າ ທັງເປັນລັດຖະມົນຕີເສດຖະກິດອາຊຽນ ຂອງ ສປປ ລາວ ແລະ ທ່ານ ເນີມາລາ ສິດທາຣາມັນ, ລັດຖະມົນຕີວ່າການກະຊວງການຄ້າ ແລະ ອຸດສາຫະກຳ ຂອງອິນເດຍ. ຈຸດປະສົງຂອງກອງປະຊຸມດັ່ງກ່າວແມ່ນ ເພື່ອສືບຕໍ່ຜົນຂອງການປືກສາຫາລືຮ່ວມກັນໃນກອງປະຊຸມຄັ້ງທີ່ຜ່ານມາ ໂດຍແນໃສ່ເສີມຂະຫຍາຍການຮ່ວມມືດ້ານເສດຖຸະກິດການຄ້າ ແລະ ການລົງທຶນ ນຳກັນໃຫ້ນັບມື້ນັບຫລາຍຂຶ້ນ.
ເວົ້າລວມແລ້ວ, ກອງປະຊຸມຄັ້ງນີ້ແມ່ນໄດ້ດຳເນີນໄປດ້ວຍຜົນສຳເລັດຕາມຄາດໝາຍເປັນຢ່າງດີ ຊຶ່ງໃນນັ້ນ ໄດ້ເຫັນດີນຳກັນຫລາຍປະເດັນດັ່ງນີ້:
1. ອິນເດຍໄດ້ກ່າວວ່າການສ້າງປະຊາຄົມເສດຖະກິດອາຊຽນ ຫຼື AEC ໃນປີ 2015 ເປັນບາດກ້າວສຳຄັນໃນການເຊື່ອມໂຍງເສດຖະກິດໃນພາກພື້ນ. ໃນນີ້, ອິນເດຍ ຍັງໄດ້ສະແດງຄວາມຍິນດີຕໍ່ອາຊຽນ ທີ່ມີແຜນແມ່ບົດສະບັບ ໃໝ່ສຳລັບປີ 2025 ຊຶ່ງແຜນດັ່ງກ່າວໄດ້ເລັງເຫັນການສ້າງປະຊາຄົມເສດຖະກິດອາຊຽນ ໃຫ້ເຊື່ອມໂຍງເປັນໜຶ່ງດຽວ; ມີການແຂ່ງຂັນ, ມີຫົວຄິດປະດິດສ້າງ ແລະ ມີຄວາມຫຼາກຫຼາຍ; ໂດຍມີການເສີມຂະຫຍາຍການເຊື່ອມຕໍ່ ແລະ ການຮ່ວມມືຂອງຂະແໜງການ; ມີການປັບຕົວໄວ, ເປັນເອກະລັກ, ມີລັກສະນະມະຫາຊົນ ແລະ ລວມສູນ; ພ້ອມທັງມີການເຊື່ອມໂຍງກັບເສດຖະກິດໂລກ.
2. ບັນດາລັດຖະມົນຕີເຫັນໄດ້ເຖິງຜົນປະໂຫຍດຂອງການຮ່ວມມືສອງຝ່າຍລະຫວ່າງອາຊຽນ ແລະ ອິນເດຍ ໃນຂົງເຂດການຄ້າ ແລະ ການລົງທຶນ ສຳລັບປີ 2015. ມູນຄ່າການຄ້າດ້ານສິນຄ້າທັງໝົດລະຫວ່າງ ສອງປະເທດໄດ້ເພີ່ມຂຶ້ນເປັນ 58.7 ຕື້ ໂດລາ, ຄິດໄລ່ເປັນ 2.6 ເປີເຊັນ ຂອງມູນຄ່າການຄ້າທັງໝົດຂອງອາຊຽນ ແລະ ເຮັດໃຫ້ ອິນເດຍຈັດເປັນຄູ່ຄ້າທີ່ໃຫຍ່ທີ່ສຸດອັນດັບທີ 6 ຂອງອາຊຽນ. ການລົງທຶນໂດຍກົງຂອງຕ່າງປະເທດທີ່ມີເງິນລົງທຶນຈາກ ອິນເດຍ ໃນຕະຫຼາດອາຊຽນ ມີມູນຄ່າ 1.3 ຕື້ ໂດລາ ແລະ ເຮັດໃຫ້ອິນເດຍເປັນແຫຼ່ງລົງທຶນໂດຍກົງຈາກຕ່າງປະເທດທີ່ໃຫຍ່ທີ່ສຸດອັນດັບທີ 8 ຂອງອາຊຽນ.
3. ບັນດາລັດຖະມົນຕີ ໄດ້ເນັ້ນຄືນຄວາມສຳຄັນຂອງການຈັດຕັ້ງປະຕິບັດສັນຍາການຄ້າດ້ານການບໍລິການ ແລະ ການລົງທຶນໃນຂອບອາຊຽນ-ອິນເດຍ ເພື່ອປະກອບສ່ວນເຂົ້າໃນການເສີມຂະຫຍາຍສາຍພົວພັນດ້ານຄູ່ຮ່ວມຍຸດທະສາດອາຊຽນ-ອິນເດຍ. ຕິດພັນກັບບັນຫານີ້, ບັນດາລັດຖະມົນຕີ ໄດ້ໃຫ້ທັດສະນະທີ່ເປັນຄວາມຫວັງວ່າ ບັນດາຄູ່ຮ່ວມສັນຍາຈະສາມາດໃຫ້ສັດຕະຍາບັນແກ່ສັນຍາເຫຼົ່ານີ້.
4. ບັນດາລັດຖະມົນຕີໄດ້ສະແດງຄວາມຍິນດີຕໍ່ກັບຄວາມຄືບໜ້າໃນການທົບທວນສັນຍາການຄ້າດ້ານສິນຄ້າໃນຂອບອາຊຽນ-ອິນເດຍ ໂດຍອີງໃສ່ຂອບເຂດການທົບທວນຄືນສັນຍາ ຊຶ່ງໄດ້ຮັບຮອງໃນກອງປະຊຸມປຶກສາຫາລືລະຫວ່າງລັດຖະມົນຕີອາຊຽນ ແລະ ອິນເດຍທີ່ຈັດຂຶ້ນໃນເດືອນສິງຫາ 2015 ທີ່ກູລາລຳເປີ, ມາເລເຊຍ. ບັນດາລັດຖະມົນຕີ ໄດ້ເນັ້ນໜັກເຖິງຄວາມສຳຄັນຂອງການທົບທວນຄືນສັນຍາເພື່ອຮັບປະກັນວ່າສັນຍາການຄ້າດ້ານສິນຄ້າ ຈະກໍ່ໃຫ້ເກີດການອຳນວຍຄວາມສະດວກດ້ານການຄ້າ ແລະ ແທດເໝາະກັບສະພາບການຄ້າໂລກໃນປະຈຸບັນ. ບັນດາລັດຖະມົນຕີ ມີຄວາມໝັ້ນໃຈວ່າ ການທົບທວນສັນຍາໃນຄັ້ງນີ້ ຈະສາມາດແກ້ໄຂບັນຫາການຈັດຕັ້ງປະຕິບັດ ແລະ ສືບຕໍ່ເປີດເສລີດ້ານອັດຕາພາສີ ຊຶ່ງຈະຊ່ວຍເພີ່ມທະວີການຄ້າລະຫວ່າງອາຊຽນ-ອິນເດຍ ໃຫ້ເຕີບໃຫຍ່ ຕາມເປົ້າໝາຍທີ່ບັນດາຜູ້ນຳທັງສອງ ໄດ້ກຳນົດໄວ້ໃນປີ 2012 ເພື່ອໃຫ້ມູນຄ່າທາງການຄ້າທັງໝົດ ສາມາດເພີ່ມຂຶ້ນເປັນ 100 ຕື້ ໂດລາ.
5. ບັນດາລັດຖະມົນຕີຮັບຊາບ ແລະ ສະແດງຄວາມດີໃຈ ທີ່ເຫັນກິດຈະກຳທາງການຄ້າຂອງສະມາຄົມທຸລະກິດອາຊຽນ-ອິນເດຍ ມີການເພີ່ມຂຶ້ນໃນປີທີ່ຜ່ານມາ. ບັນດາລັດຖະມົນຕີມີຄວາມຍິນດີຕໍ່ຜົນສຳເລັດຂອງກອງປະຊຸມສະມາຄົມທຸລະກິດອາຊຽນ-ອິນເດຍ ຄັ້ງທີ 4 ທີ່ໄດ້ຈັດຂຶ້ນໃນກອງປະຊຸມລັດຖະມົນຕີອາຊຽນ ແລະ ກອງປະຊຸມກ່ຽວຂ້ອງ ຄັ້ງທີ 48 ໃນເດືອນສິງຫາ 2016 ທີ່ນະຄອນຫຼວງວຽງຈັນ, ສປປ ລາວ. ບັນດາລັດຖະມົນຕີ ຫວັງວ່າກອງປະຊຸມສະມາຄົມທຸລະກິດອາຊຽນ-ອິນເດຍ ຈະສືບຕໍ່ປະກອບສ່ວນເຂົ້າໃນການເຜີຍແຜ່ຂໍ້ມູນກ່ຽວກັບການຄ້າຂອງບັນດາທຸລະກິດອາຊຽນ-ອິນເດຍ ແລະ ດຳເນີນໄປດ້ວຍບັນຫາກາດຟົດຟື້ນລະຫວ່າງບັນດາທຸລະກິດໃນຂົງເຂດພາກພື້ນແຫ່ງນີ້.